Man aangekla van moord op juffrouSabina Nessa (Foto: Twitter) ŉ Man is Maandag aangekla van moord ná die liggaam van ŉ laerskoolonderwyser in ŉ park naby haar huis in Londen, Engeland, gevind is. Sabina Nessa (28) het op 17 September omstreeks 20:30 haar huis in Kidbrooke, in die suidooste van Londen, verlaat om ŉ vriend by ŉ nabygeleë kroeg – The Depot Bar in Kidbrooke Village – te ontmoet. Sy het deur die Catorpark in Kidbrooke Park-weg gestap om by die kroeg uit te kom. Nessa het egter nooit by die kroeg opgedaag nie. The Guardian berig Nessa se liggaam is die volgende dag omstreeks 17:30 in dié park gevind. Koci Selamaj (36) is die afgelope Sondag in Eastbourne, sowat 100 km van Londen, in hegtenis geneem in verband met Nessa se dood. Hy is Maandag amptelik van moord aangekla. Hy sal na verwagting Dinsdag in die landdroshof in Willesden verskyn op aanklagte van moord. BBC berig inwoners van Kidbrooke het blomme, kerse en kaartjies op Peglerplein, digby die park, vir Nessa neergelê. ŉ Nagwaak is ook Vrydag ter herdenking van haar lewe gehou. Meer as 500 mense het die nagwaak bygewoon. “Ek het ŉ ongelooflike, omgee-sussie verloor. Sy het die wêreld heeltemal te vroeg verlaat. Ons familie is verpletterd,” het Nessa se suster, Jebina Yasmin Islam, tydens die nagwaak gesê. Geslagsgeweldpandemie CNN berig die moord op Nessa het opnuut die ontsteltenis oor geweld teen vroue en kinders laat opvlam. Volgens data van Brittanje se kantoor vir nasionale statistieke, is meer as 200 vroue tussen Maart 2019 en 2020 in die Verenigde Koninkryk vermoor. “Dit is ’n eindelose siklus van geweld teen vroue en dit is regtig neerdrukkend,” het Jamie Klingler, een van die medestigters van die Reclaim These Streets-veldtoggroep teen vrouegeweld, gesê. Die groep is gestig ná die aanranding en moord op die 33-jarige Britse vrou, Sarah Everard, in Maart. Everard het op 3 Maart by vriende in die Clapham-omgewing, in die suide van Londen, gekuier. Sy het daarna na haar huis in Brixton teruggekeer. Dit is toe dat sy spoorloos verdwyn het. Sy is na bewering daardie aand ontvoer en vermoor. ’n Britse polisiebeampte, Wayne Couzens (48), het al in die hof in verband met haar moord verskyn. Volgens Klingler toon die moord op Nessa dat niks verander het in die ses maande sedert Everard vermoor is nie. “Geweld teen vroue is nie een van die drie prioriteite van enige polisiedepartement in Engeland of Wallis nie. Niemand neem dit ernstig op nie.”